Zabiullah Amiri, der for det meste bare bliver kaldt Zabi, har haft travlt, siden han kom til Danmark som uledsaget flygtningebarn fra Afghanistan for fem år siden.

Han har fået et 10-tal i mundtlig dansk i skolen, han har siddet i kassen i Fakta på Nørrebro, og han har netop fået et nyt fritidsjob i Netto.

I to somre i træk har han været frivillig i en burgerbod på Roskilde Festival, og hele sidste år gik han på Fårevejle Efterskole, hvor han knyttede venskaber med jævnaldrende. Her mødte han også Cecilie, som han var kæreste med i en overgang.

Alligevel har han større tilknytning til Afghanistan end til Danmark. Det har Udlændingenævnet, der tager sig af klagesager angående opholdtilladelse, afgjort. Derfor skal Zabi Amiri rejse ud af Danmark senest den 20. oktober.

Afgørelsen falder på trods af, at den 19-årige afghaner ikke har nær familie tilbage i Afghanistan. Hans far er blevet dræbt af Taleban, mens hans mor og søskende er flygtet til nabolandet Iran, hvor de bor illegalt, fortæller Zabi Amiri.

Læs også: Forfatter Carsten Jensens kronik om Zabi Amiris sag

Afgørelsen er helt »katastrofal«, mener Annette Olsson, der er daglig leder på hjemmet for uledsagede flygtningebørn Bak-Op i Roskilde, som Zabi Amiri har boet på, siden han kom til Danmark.

»Zabi har ikke været i Afghanistan, siden han var barn. Han har aldrig gået i skole der, og han ved ikke, hvad han skulle gøre, eller hvor han skulle tage hen, hvis han blev sendt tilbage,« fortæller bestyreren, der mener, at Zabi Amiri har en langt større tilknytning til Danmark, end han har til hjemlandet.

Zabi Amiri har haft en opholdstilladelse for uledsagede flygtningebørn, men den udløb, da han fyldte 18 år. Herefter søgte han om en ny opholdstilladelse. Men det afslog Udlændingestyrelsen i april i år. På vegne af den unge afghaner forfattede Dansk Flygtningehjælp en klage over afgørelsen til Udlændingenævnet, og for en måned siden kom svaret: afslag igen.

»Det er en meget klassisk sag,« siger asylchef Eva Singer fra Dansk Flygtningehjælp.

»Det problematiske er, at du har en ung fyr, som man giver en opholdstilladelse, fordi han ikke har en familie eller et netværk, der kan tage sig af ham i hjemlandet. Og så fra den ene dag til den anden bliver han 18, og så kan han godt sendes hjem. Der skal rigtig meget til, og han skal have været i Danmark i rigtig mange år, før han kan få en opholdstilladelse,« forklarer Eva Singer.

Nye oplysninger

Mens spørgsmålet om Zabi Amiris tilknytning til henholdsvis Danmark og Afghanistan bliver gennemgået grundigt i både klagen fra Dansk Flygtningehjælp og afgørelsen fra Udlændingenævnet, bringes det slet ikke op, at den landsby, Zabi Amiri kommer fra, angiveligt kontrolleres af Taleban.

I de seneste måneder har lokale talsmænd rapporteret om heftige kampe mellem Taleban og afghanske styrker i Helmand-provinsen, som stadig er en Taleban-højborg. Kampene har resulteret i, at flere tusinder civile er flygtet fra områderne, skrev BBC i august.

Zabi Amiri er født i landsbyen Saidabad, der ligger i provinsen, og ifølge den danske journalist Nagieb Khaja, der har rejst i og lavet journalistik fra Afghanistan, er også denne by kontrolleret af Taleban.

Læs også: Afghansk viceminister siger nej til tvangshjemsendelser

I afgørelsen nævnes det heller ikke, at Zabi Amiri tilhører den etniske minoritet hazara, der har svære kår i Afghanistan, eller at hans far angiveligt er blevet dræbt af Taleban.

Nagieb Khaja fortæller, at hazaraerne tidligere har været mere eller mindre forfulgt af Taleban, men han ved ikke, i hvor høj grad det er tilfældet nu.

Eva Singer vurderer ikke, at disse oplysninger ændrer på Zabi Amiris situation:

»Oplysninger om hans etnicitet, og at faren er slået ihjel, hører under asylsagen, og det er det, som Flygtningenævnet allerede har behandlet og givet afslag på, så det er irrelevant for Udlændingenævnet, hvor forfærdeligt det end kan lyde. Uanset om Udlændingenævnet havde haft disse oplysninger eller ej, så ville det ikke være indgået i deres sagsbehandling,« siger Eva Singer.

Vil ikke underskrive

I afslaget på ophold, som Zabi Amiri har fået fra Udlændingenævnet, står der, at han skal rejse ud af Danmark senest den 20. oktober. Men den unge afghaner har ikke tænkt sig frivilligt at gå ombord i et fly til Kabul, og han har derfor ikke bestilt nogen billet ud af Danmark.

Han forventer, at politiet vil opsøge ham i Roskilde, hvor han bor, og bede ham underskrive et dokument om, at han vil samarbejde om sin egen udsendelse. Eftersom Zabi Amiri ikke har tænkt sig at underskrive dokumentet, vil han højst sandsynlig blive transporteret til Center Sandholm, fortæller Annette Olsson.

Udlændingenævnet vil ikke kommentere den konkrete sag, men oplyser, at det principielt set er muligt at søge om at få genrejst en sag på baggrund af nye oplysninger. Herefter vil nævnet tage stilling til, om de nye oplysninger kan være grund til, at sagen genoptages.

Det tror Eva Singer dog ikke meget på.

»Det giver ikke grundlag for at genoptage sagen i Udlændingenævnet, da det er asylretlige spørgsmål,« siger hun.

Læs også: Afghanistan drukner i hjemsendte